Nariadenie komisie (ES) č. 1547/1999
z 12. júla 1999
určujúce kontrolné postupy podľa nariadenia Rady (EHS) č. 259/93, ktoré sa majú uplatňovať pri zásielkach určitých druhov odpadov do určitých štátov, na ktoré sa nevzťahuje rozhodnutie OECD C(92)39 v konečnom znení
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskych spoločenstiev,
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva [1], naposledy zmenená a doplnená nariadením Komisie (ES) č. 2408/98 [2], najmä na jeho článok 17 ods. 3,
po konzultácií s príslušnými štátmi určenia,
(1) keďže článok 1 ods. 3 písm. a) nariadenia Rady (EHS) č. 259/93 vylučuje zo svojej pôsobnosti vykonávanie prepravy odpadov určených len na zhodnotenie, ktoré sú uvedené v prílohe II toho istého nariadenia, ktoré bolo naposledy zmenené a doplnené rozhodnutím Komisie 98/368/ES [3], okrem iného s výnimkou článkov 17 ods. 1, 2 a 3;
(2) keďže v súlade s článkom 17 ods. 1 nariadenia (EHS) č. 259/93 Komisia oznámila každému štátu, na ktorý sa nevzťahuje rozhodnutie Rady OECD C(92) 39 v konečnom znení z 30. marca 1992 o kontrole pohybu odpadov určených na zhodnotenie cez hranice štátov, zoznam odpadov, ktoré sú uvedené v prílohe II uvedeného nariadenia; keďže Komisia žiadala o potvrdenie, že takéto odpady nepodliehajú v štáte určenia kontrole, alebo požiadala štáty, aby uviedli, či by mali takéto odpady podliehať kontrolným postupom, ktoré platia pre prílohu III alebo IV uvedeného nariadenia, alebo postupu, ktorý je ustanovený v článku 15 uvedeného nariadenia;
(3) keďže určité štáty naznačili, že by takéto odpady mali podliehať niektorému z týchto kontrolných postupov; keďže Komisia, konajúc v súlade s ustanoveniami článku 17 ods. 3 nariadenia (EHS) č. 259/93, prijala rozhodnutie 94/575/ES z 20. júla 1994, ktorým sa určuje kontrolný postup podľa nariadenia Rady (EHS) č. 259/93, čo sa týka prepravy určitých odpadov do určitých štátov, ktoré nie sú členmi OECD [4];
(4) keďže niektoré štáty OECD ešte stále neuplatňujú rozhodnutie OECD C(92) 39 v konečnom znení, ale môžu ho v budúcnosti začať uplatňovať;
(5) keďže niektoré ďalšie tretie štáty taktiež naznačili, že by sa mal uplatňovať niektorý z kontrolných postupov, ktoré sú ustanovené v nariadení (EHS) č. 259/93;
(6) keďže Komisia oznámila požiadavky týchto tretích štátov výboru, ktorý bol zriadený podľa článku 18 smernice Rady 75/442/EHS z 15. júla 1975 o odpadoch [5], naposledy zmenenej a doplnenej rozhodnutím Komisie 96/350/ES [6];
(7) keďže v súlade s článkom 17 ods. 3 nariadenia (EHS) č. 259/93, ak takéto odpady podliehajú kontrole v štáte určenia, alebo na žiadosť takéhoto štátu, musí vývoz takýchto odpadov do tohto štátu podliehať kontrole;
(8) keďže je potrebné aktualizovať a zhrnúť do jedného dokumentu všetky tieto vývozné opatrenia týkajúce sa vyššie uvedených štátov a v záujme jasnosti a právnej jednoznačnosti zostaviť zoznam tých kategórií odpadov, ktoré nepodliehajú kontrolným postupom; keďže je preto potrebné zrušiť rozhodnutie 94/575/ES;
(9) keďže, čo sa týka prepravy odpadov do štátov africko-karibsko-tichomorskej oblasti, článok 39 štvrtého dohovoru AKT-ES [7], ktorý bol v mene spoločenstva uzatvorený rozhodnutím Rady 93/98/EHS [8] a podpísaný 15. decembra 1989 v Lomé, zakazuje vývoz nebezpečných odpadov, ktoré sú uvedené v prílohách I a II Bazilejského dohovoru o riadení pohybov nebezpečných odpadov cez hranice štátov a ich zneškodňovaní, do týchto štátov; keďže okrem toho je možné určité položky takýchto odpadov nájsť v prílohe II nariadenia (EHS) č. 259/93; keďže za týchto okolností a s cieľom splniť medzinárodné záväzky spoločenstva, je potrebné zabezpečiť, aby bolo jasné, že preprava takýchto druhov odpadov do štátov africko-karibsko-tichomorskej oblasti je zakázaná,
PRIJALA TOTO NARIADENIE:
Článok 1
1. Kontrolný postup platný pre odpady uvedené v prílohe III nariadenia (EHS) č. 259/93 sa vzťahuje na vývozy odpadov do štátov uvedených v prílohe A tohto nariadenia v súvislosti s kategóriami odpadov, ktoré sú uvedené v prílohe II nariadenia (EHS) č. 259/93 a ktoré sú taktiež uvedené v prílohe A.
2. Kontrolný postup platný pre odpady uvedené v prílohe IV nariadenia (EHS) č. 259/93 sa vzťahuje na vývoz odpadov do štátov uvedených v prílohe B tohto nariadenia v súvislosti s kategóriami odpadov, ktoré sú uvedené v prílohe II nariadenia (EHS) č. 259/93 a ktoré sú taktiež uvedené v prílohe B.
3. Kontrolný postup ustanovený v článku 15 nariadenia (EHS) č. 259/93 sa vzťahuje na vývoz odpadov do štátov uvedených v prílohe C tohto nariadenia v súvislosti s kategóriami odpadov, ktoré sú uvedené v prílohe II nariadenia (EHS) č. 259/93 a ktoré sú taktiež uvedené v prílohe C.
4. Bez toho, aby boli dotknuté písm. b) až e) článku 1 ods. 3 nariadenia (EHS) č. 259/93 alebo článok 11 toho istého nariadenia, sa žiadny kontrolný postup neuplatňuje na vývoz odpadov do štátov, ktoré sú uvedené v prílohe D tohto nariadenia v súvislosti s kategóriami odpadov, ktoré sú uvedené v prílohe II nariadenia (EHS) č. 259/93 a ktoré sú taktiež uvedené v prílohe D.
5. Akonáhle niektorý zo štátov OECD, ktoré sú uvedené v prílohe A, B a/alebo C a na ktoré sa v čase nadobudnutia účinnosti tohto nariadenia nevzťahuje rozhodnutie C(92) 39 v konečnom znení, začne uplatňovať uvedené rozhodnutie OECD, toto nariadenie sa už na takýto štát nebude vzťahovať.
Článok 2
Ustanovenia článku 1 platia bez toho, aby boli dotknuté zákazy ustanovené v štvrtom dohovore AKT-ES, ktorý sa týka prepravy odpadov do štátov africko-karibsko-tichomorskej oblasti.
Článok 3
Týmto sa zrušuje rozhodnutie 94/575/ES.
Článok 4
Toto nariadenie nadobúda účinnosť v tridsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 12. júla 1999